«Гималаи. Тибет»
«Гималаи. Тибет» сурэт гъэлъэгъуэныгъэ иджыблагъэ КъБР-м и Лъэпкъ музейм къыщызэIуахащ.
Утыку кърахьа лэжьыгъэхэр «Псэкупсэ щэнхабзэмкIэ центр» дунейпсо жылагъуэ зэгухьэныгъэм, «АгниФото» сурэттех агентствэм, «Агни» тхылъ тедзапIэм (Самарэ) 2003 — 2011 гъэхэм Гималаимрэ Тибетымрэ щрагъэкIуэкIа экспедицэхэм щытрахащ. Гъэлъэгъуэныгъэм и къалэн нэхъыщ-хьэр дунейм и щIыпIэ гъэщIэгъуэнхэм кърихьэлIахэр щигъэгъуэзэнырщ. УимытхьэкъункIэ Iэмал имыIэу узэIэпашэ нэсу джа мыхъуа бгыхэм я телъыджагъым.
Гималаиращ дунейм щынэхъ лъагэ Эверест, Канченджангэ, Лходзе, Макалу, Дхаулагири, Чо-Ойю, Манаслу, Аннапурнэ, Шишэ Пангмэ, Нангапарбат Iуащхьэ къырхэр здэщыIэр. Зи цIэ къитIуа бгыхэм я сурэтхэмкIэ гъэнщIат гъэлъэгъуэныгъэр.
Лъэпкъ музейм и унафэщI Накуэ Феликс гъэлъэгъуэныгъэр къыщызэIуихым жиIащ сурэтхэр цIыхум и дуней лъагъукIэм, нэгъуэщI щIыпIэхэр, щIыуэпс дахащэр къэцIыхунымкIэ, и къэухьым зригъэужьынымкIэ сэбэпу къызэрилъытэр.
Гъэлъэгъуэныгъэр игу зэрырихьар жиIащ КъБР-м щэнхабзэмкIэ и министр Къумахуэ Мухьэдин. Абы фIыщIэ псалъэкIэ захуигъэзащ выставкэ телъыджэр ди республикэм къэзышахэмрэ Iуэхум и къызэгъэпэщакIуэхэмрэ.
2011 гъэм Эверест и щыгум дэкIа Мэз Каринэ къыщыпсалъэм къыхигъэщащ сурэтхэр игу зэрыдыхьар, абыхэм езым къыщикIухьа, илъэгъуа щIыпIэхэм нэгъуэщIынэкIэ зэрырагъэплъар.
ЩIышылэ мазэм и кIэухым нэблагъэху гъэлъэгъуэныгъэр екIуэкIынущ.
Щомахуэ Залинэ.
Сурэтхэр Къарей Элинэ трихащ.
